|  |  |
| --- | --- |
| **ROKODELSKA PANOGA** | **Zvončarstvo** |
| **POVZETEK** | |
| Zvončarstvo je stara ljudska obrt izdelovanja zvoncev (iz pločevine) za živino. V Sloveniji se je prvič pojavila sredi 18. st. v vaseh na območju Gorij pri Bledu, največji razmah pa doživela v začetku 20. stoletja. Potem ko se je na planinah poleti paslo vse manj živine, je začela zamirati tudi zvončarska obrt. Še zadnji živeči mojstri izdelujejo živinske zvonce predvsem v turistične namene. | |
| **OPIS PANOGE** | |
| Tradicija izdelovanja zvoncev v Sloveniji je doma v vaseh na območju Gorij pri Bledu, predvsem v vaseh Višelnica in Mevkuž, kjer je bila razvita prava domača kovinska obrt. Razlog za to je bilo na eni strani veliko povpraševanje po zvoncih zaradi razvite živinoreje v obliki planšarstva (poletne paše živine na višje ležečih planinah), na drugi strani pa so k razmahu zvončarstva v teh krajih pripomogli fužinarski obrati v bližnji dolini Radovne, Bohinju in na Jesenicah, od koder je prihajala osnovna surovina zvončarjev – železo, ter ilovnata tla in oglje s pokljuških kopišč.  Začetki kovanja zvoncev na tem območju naj bi po ustnem izročilu segali v leto 1752, ko se je na Višelnici prvi začel s tem ukvarjati Jakob Jan. Največji razmah je zvončarstvo v gorjanskih vaseh doživelo v obdobju med letoma 1900 in 1920, ko je tam delovalo osem zvončarskih delavnic. Iz Gorij pa so zvonce prodajali po vsej Kranjski. Zvončarstvo na Slovenskem je nastopalo le kot dopolnilna dejavnost kmetov, malih posestnikov in kajžarjev, kot njihov dodatni postranski zaslužek ali kot dopolnilna dejavnost kakšne druge npr. kovaške obrti.  Kovan zvonec je sestavljen iz treh delov: plašča, ročaja ali kampa ter kombla. Izbokli ali trebušasti del zvonca na sredini se imenuje »vamp«. Zvonce vseh velikosti so delali iz pločevine, ki so jo tanjili s kovanjem, nato so jih z neti spojili in končno še oblili z medenino, da so dobili prijeten glas in da so bili odporni proti rji. V Gorjah so izdelovali več vrst zvoncev. Najbolj priljubljena sta bila kranjski in tirolski zvonec. Izdelovali pa so tudi grške, italijanske, avstrijske idr. zvonce. Vsaka od družin je oblikovala drugačne zvonce in jih krasila na svoj edinstven način.  Po drugi svetovni vojni so začeli to obrt opuščati, predvsem zaradi zmanjšanja dobičkonosnosti (zaradi opuščanja planšarske živinoreje) in pomanjkanja delovne sile. Na začetku osemdesetih let 20. stoletja sta ostali le še dve zvončarski delavnici.  Zdaj so zvončarske delavnice redke, edini mojster zvončarstva Anton Poklukar pa izdeluje zvonce različnih velikosti predvsem v turistične namene ali za ohranjanje dediščine šeg in navad (npr. uporaba pri kostumu kurenta ipd.). | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za izvajanje rokodelske panoge so potrebna specifična znanja oblikovanja pločevine in izdelovanja kovinske galanterije, ki pa niso vključena v formalno izobraževanje. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v Register nesnovne kulturne dediščine. Znanja so ogrožena, saj ne obstaja niti formalno niti neformalno izobraževanje za pridobitev poklica, znanje se ne prenaša ustrezno na novo generacijo oziroma vsaj ne v dovoljšnem številu. V največji meri gre za ohranjanje družinske tradicije zvončarstva v zgolj eni delavnici. |
| **Vidik identitete in prepoznavnosti** | Formalno rokodelci niso povezani v skupino ali društvo, med seboj se poznajo. Dejavnost predstavlja kulturnozgodovinsko dediščino kraja in same obrti. Zvončarstvo se danes z izdelki promovira na različnih prodajnih stojnicah ter na različnih (kmetijskih) razstavah. |
| **Vidik družbenega in gospodarskega napredka** | Poudarek rokodelcev je, da skušajo v največji meri slediti tradiciji ročnega izdelovanja zvoncev. |
| **Vidik učinkov na medgeneracijsko povezovanje in vseživljenjsko učenje** | Medgeneracijski prenos znanja poteka predvsem pri prenosu znanja med mojstri in vajenci, saj druge oblike prenosa znanja ne obstajajo. Največkrat gre za nadaljevanje družinske tradicije. |
| **Vidik učinkov na turizem** | Poslikani gorjanski zvonci so kakovostni avtohtoni turistični spominki, ki predstavljajo kulturnozgodovinsko dediščino kraja, regije in države. Zaradi zgodovine, tradicije in pomena je gorjanski zvonec sestavni del grba in zastave občine Gorje. |
| **Viri in literatura** | Berk Edi, Bogataj Janez, in Pušič Janez. 1993. Ljudska umetnost in obrti v Sloveniji. Ljubljana: Domus.  Dediščina zvončarstva v gorjanskih vaseh, 2015, mdbled.si. Dostopno na spletnem naslovu: https://www.mdbled.si/wp-content/uploads/2016/03/2a-Marjan-Zupan.pdf  https://www.etno-muzej.si/files/etnolog/pdf/slovenski\_etnograf\_20\_21\_1951\_orel\_o\_izdelovanju.pdf |